Recommended byColombia
531 ఎపిసోడ్‌లోని హైలెట్స్ చూద్దాం!
మౌనిత కోసం ఆమె ఇంట్లో సౌంద‌ర్య వేచి చేస్తూ ఉంటుంది. ఇంత‌లో మౌనిత వ‌చ్చి కూర్చుంటుంది. "వృశ్చికం నీ రాశినా?" అని అడుగుతుంది సౌంద‌ర్య మౌనిత‌ని సూటిగా. "కాదాంటీ.. నాది క‌న్యారాశి" అంటుంది మౌనిత‌. "ఓ జీవితాంతం క‌న్యగానే ఉండిపోతావ‌న్నమాట‌. మ‌రి.. ఏంటి వృశ్చిక రాశిలో ఏ విష‌యం నిన్ను అంత‌గా ఆక‌ర్షించింది? ఎందుకు అండ‌ర్‌లైన్ చేసుకుని మరీ పెట్టుకున్నావ్‌? అస‌లు కార్తీక్ కానీ.. దీప కానీ.. వాళ్ల జీవిత భాగ‌స్వామి విష‌యంలో ఎలాంటి నిర్ణయం తీసుకుంటే మ‌ధ్యలో నీకేంటీ?" అంటుంది సౌంద‌ర్య కోపంగా.
"అయ్యో ఆంటీ... అది చూసి నేను కంగారు ప‌డి ఫోన్ చేశానే త‌ప్పా.. మాకేంటి ఆనందం?" అంటుంది మౌనిత త‌ప్పించుకునే ధోర‌ణిలో. "నువ్వు ఫోన్ చేసిన‌ప్పుడు వాడు మా ప‌క్కనే ఉన్నాడు.. వాడి రాశిఫ‌లాలు కూడా తెలుసుకోవాల‌న్న కుతూహ‌లం నీకెందుకు? ప‌రాయిదానివై అయ్యుండి ఎందుకు ఇంకొక‌రి కాపురంలోకి తొంగి చూస్తున్నావ్‌..?" అంటూ మాట్లాడున్న సౌంద‌ర్యతో.. "ఆంటీ అంటే..." అని ఏదో చెప్పబోతున్న మౌనిత‌ని "ఊ!" అని చేత్తో ఆపుతూ మ‌ళ్లీ మాట్లాడటం మొద‌లు పెడుతుంది సౌంద‌ర్య.
Also Read: ‘మౌనరాగం’ జూన్ 26, ఎపిసోడ్: ఫోన్‌లో అమ్ములుకి ముద్దులు పెట్టిన అంకిత్‌
"దీప ఎలాంటిదో తెలుసు.. నువ్వు ఎలాంటిదానివో తెలుసు.. పెళ్లై బిడ్డ కూడా ఉన్న మ‌నిషితో అలా తిరుగుతూ ఉంటే నీకు గౌర‌వంగా ఉంటుందా?" అని అడుగుతుంది సౌంద‌ర్య. "మీరు ఇంత సోషియ‌ల్‌గా ఉంటారు.. మా ఫ్రెండ్‌షిప్‌ని త‌ప్పుగా అర్థం చేసుకుంటార‌ని అనుకోలేదాంటీ అంటూ క‌వ‌ర్ చేసే ప్రయ‌త్నం చేస్తుంది మౌనిత‌. "నేను అపార్థం చేసుకోలేదు.. నా కొడుకు ఎలాంటివాడో నాకు బాగా తెలుసు.. వాడిలో ఆ అనుమానం అనే బీజం పోతే వాడు ఎంత గొప్పవ్యక్తిగా ఉంటాడో కూడా తెలుసు.. నేను ఆ దిశ‌గా ప్రయ‌త్నాలు చేస్తున్నాను. నువ్వు మ‌ధ్యలో వాడిని డిస్టర్బ్ చెయ్యొద్దని చెప్పడానికి వ‌చ్చాను" అంటుంది సౌంద‌ర్య చాలా క‌ఠినంగా.
"కార్తీక్‌ని నేను డిస్టర్బ్ చేస్తున్నానా?" అంటూ పైకి లేచి నిల‌బ‌డుతుంది కాస్త షాక్ అయిన‌ట్లుగా మౌనిత‌. "ముమ్మాటికీ నువ్వే.. ఒప్పుకున్నా ఒప్పుకోక‌పోయినా!" అంటుంది సౌంద‌ర్య బ‌లంగా న‌మ్మిన‌ట్లుగా. "మీరు త‌ప్పుగా అనుకుంటున్నారు ఆంటీ.. కార్తీక్ అంత‌గా డిస్టర్బ్ కావ‌డానికి కార‌ణం ఆ దీప విహారీతో ఇంకా సంబంధం కొన‌సాగిస్తుంద‌..." అని చెప్పేలోపే సౌంద‌ర్య మౌనిత చెంప చెల్లుమ‌నిపిస్తుంది. స‌రిగ్గా అదే టైమ్‌కి బ‌య‌టి నుంచి పాల ప్యాకెట్స్‌కి వెళ్లిన శ్రీల‌త తిరిగి వ‌స్తూ ఉంటుంది. సౌంద‌ర్య మౌనిత‌ని కొట్టడం చూసి బాగా అయ్యింద‌నుకుంటుంది.
లాగి ఒక‌టి పీకిన సౌంద‌ర్య.. చాలా కోపంగా.. "దీప నా కోడ‌లు.. నా కోడ‌లు గురించి నువ్వు నోటికొచ్చిన‌ట్లు మాట్లాడ‌తావా? అస‌లు నువ్వు నా ముందే ఇలా మాట్లాడుతున్నావంటే.. కార్తీక్ ముందు ఎలా మాట్లాడుతున్నావో నాకు అర్థమ‌వుతుంది. వాడి మ‌న‌సుని చెడ‌గొడుతున్నది నువ్వే అని తెలిస్తే మాత్రం ఊరుకోను. దీప వెన‌కాల ప‌ర్వతంలా నేనున్నాను. ఇక నుంచి నీ మీద‌ ఓ కన్ను వేసే ఉంచుతాను. ఇంకో విష‌యం! ఇప్పుడే కార్తీక్‌కి కాల్ చేసి వ‌చ్చాన‌ని, ఒక‌టి పీకాన‌ని ద‌య‌చేసి చెప్పు. ఐ డోంట్ కేర్" అంటూ వార్నింగ్ ఇచ్చి అక్కడి నుంచి కోపంగా వెళ్లిపోతుంది సౌంద‌ర్య. చెంప ప‌ట్టుకుని మౌనిత సోపాలో కూల‌ప‌డింది.
కార్తీక్ స్వీట్స్ తీసుకుని సంతోషంతో ఊగిపోతూ వ‌స్తాడు. రాగానే మ‌మ్మీ, డాడీ, హిమా, ఆదిత్య, మాల‌తీ(ప‌నిమ‌నిషి) అంటూ అంద‌రినీ పిలిచి, అంద‌రూ రాగానే స్వీట్ చేతికిచ్చి గుడ్ న్యూస్ అంటాడు. (దీప‌కి విడాకులు ఇచ్చే ప‌ని మీద భాగ్యంతో డీల్ మాట్లాడుకోవ‌డ‌మే కార్తీక్‌కి గుడ్ న్యూస్‌ ఆ విష‌యం చెప్పకుండా).. "నేను త‌లపెట్టిన ఆప‌రేష‌న్ సూప‌ర్ సక్సెస్ కాబోతుంది" అంటాడు వాళ్లంద‌రితో. "ఏ ఇంటికి ఎస‌రు పెట్టావ్‌?" అని అడుగుతుంది సౌంద‌ర్య కోపంగా. "చిచ్చీ.. ఎస‌రు పెట్టడం, గంజి ఒంప‌డం ఇవ‌న్నీ మాల‌తీ పని మ‌మ్మీ.. నా ప‌ని కాదు" అంటాడు కార్తీక్ వెట‌కారంగా.
Also Read: ‘కోయిలమ్మ’ జూన్ 26, ఎపిసోడ్: అజ్ఞాతంలో ఉన్న భర్తతో కలిసి మనోరమ కుట్ర
"మ‌రి గుడ్ న్యూస్ ఏంటి డాడీ స‌స్పెన్స్‌నా?" అని అడుగుతుంది హిమ కార్తీక్‌ని. "య‌స్‌! ఎవ‌రికి అర్థం కావాలో వాళ్లకే అర్థమ‌వుతుంది. ఎన్ని ప్రయ‌త్నాలు చేసినా నేను అనుకున్నదే జ‌రుగుతుంది. ప‌ద.. మ‌నం వెళ్లి పార్టీ చేసుకుందాం!" అని కూతుర్ని తీసుకుని వెళ్లిపోతాడు కార్తీక్‌. "వీడు క‌చ్చితంగా దీపని దిక్కులేనిదాన్ని చెయ్యడానికే ఏదో ప్లాన్ చేసి ఉంటాడు" అంటుంది సౌంద‌ర్య. వెంట‌నే దేవుడు ముందు నిల‌బ‌డి.. దీపకు అన్యాయం జ‌ర‌క్కుండా నువ్వే చూడాలి అని ద‌న్నం పెట్టుకుంటుంది.
మౌనిత దేవుడికి దన్నం పెట్టుకుని ఇంటి నుంచి బ‌య‌లుదేరుతుంది. "దీపా కార్తీక్‌లకి విడాకులు వ‌చ్చేదాకా ప‌చ్చి మంచినీళ్లు కూడా తాగ‌ను" అని శ్రీల‌తతో చెప్పి వెళ్లిపోతుంది. దాంతో శ్రీల‌త "దేవుడా నువ్వంటూ ఉంటే ఆ విడాకులు ఏదో రూపంలో ఆగిపోయేలా చెయ్యి" అని కోరుకుంటుంది.
దీప విడాకుల ప‌త్రం ముందు కూర్చుని.. గ‌తాన్ని త‌లుచుకుంటూ సంత‌కం పెట్టబోతుంది. అప్పుడే ఓ అనుమానం వ‌స్తుంది. "ఒకవేళ సంత‌కం పెట్టాక మౌనిత‌ నా బిడ్డని నాకు ఇవ్వక‌పోతే?" అని ఆలోచించుకుంటూ ఉంటుంది. ఇంత‌లో మౌనిత కాల్ చేసి.. "ఏంటీ బ‌య‌లుదేరావా?" అని అడుగుతుంది. "వ‌స్తాను.. నేను సంత‌కం పెట్టాక.. నా బిడ్డని నాకు ఇవ్వక‌పోతే?" అని అడుగుతుంది అమాయ‌కంగా మౌనిత‌ని దీప‌. "నీ బిడ్డ నాతోనే ఉంది. అయినా నాకు కావాల్సింది కార్తీక్ కానీ నీ కూతుర్ని నేనేం చేసుకుంటాను?" అంటూ మ‌ళ్లీ దీప‌ని న‌మ్మిస్తుంది.
"స‌రే.. నాకు నా బిడ్డ త‌ప్ప ఇంకేం వ‌ద్దు" అని అనుకుంటూ ఫోన్ పెట్టేసి.. సంత‌కం పెట్టబోతుంది. ఇంత‌లో త‌లుపు తోసుకుంటూ సౌంద‌ర్య, శౌర్య, వార‌ణాసిలు లోనికి వ‌స్తారు. దాంతో కంగారు ప‌డిన దీప.. ఆ ప‌త్రాల‌ను చేతుల‌తో వెనక్కి ప‌ట్టుకుని నిల‌బ‌డుతుంది.
"అమ్మ రెండు రోజుల నుంచి అన్నం తిన‌ట్లేదు నాన్నమ్మ.. బాగా ఏడుస్తుంది. ఒక్కర్తే మాట్లాడుకుంటుంది. నాకు భ‌యంగా ఉంది నాన్నమ్మా.. అందుకే మీకు ఫోన్ చేసి ర‌మ్మన్నాను" అంటుంది శౌర్య బాధ‌ప‌డుతూ. "నువ్వు రా అమ్మా.. అమ్మతో నాన్నమ్మ మాట్లాడ‌తారులే!" అంటూ శౌర్యని వార‌ణాసి బ‌య‌ట‌కి తీసుకుని వెళ్లిపోతాడు. దీప‌ని సౌంద‌ర్య ప‌రిశీల‌న‌గా చూస్తూ ఉంటుంది. చేతిలోని విడాకుల ప‌త్రాలు చూస్తుందేమోన‌ని దీప కంగారు ప‌డుతూ ఉంటుంది.
క‌మింగ్ అప్‌లో...
గ‌త రెండు రోజులుగా వ‌స్తున్న క‌మింగ్ అప్ పార్టే ఈ రోజు కూడా వ‌చ్చింది. సౌంద‌ర్య దీప చేతిలోని విడాకుల ప‌త్రాన్ని చూడ్డం, దీప సౌంద‌ర్యతో నా రెండో బిడ్డకోస‌మే విడాకులు తీసుకుంటున్నాన‌ని చెప్పడం, అది విని నీ బతుకుతో ఎవ‌రో ఆడుకుంటున్నారు.. నీ బిడ్డ క్షేమంగా ఉందని అన‌డం, నా బిడ్డ ఎవ‌రో మీకు తెలుసా? అని దీప సౌంద‌ర్యని నిల‌దీయ‌డం, హిమ అని సౌంద‌ర్య దీప‌కి చెప్పడం.. ఇదంతా ఈ రోజు క‌మింగ్ అప్‌లో వ‌చ్చింది. అయితే రేపు మొద‌టి సీన్ ఈ క‌మింగ్ అప్‌లోని హైలెట్స్‌తోనే స్టార్ట్ అయ్యే అవ‌కాశం ఎక్కువ‌గా ఉంది. ఎందుకంటే.. దీప ఇంటికి సౌంద‌ర్య ఈ ఎపిసోడ్‌లో వ‌చ్చేసింది కాబ‌ట్టి. మ‌రిన్ని వివ‌రాలు రేప‌టి ఎపిసోడ్‌లో చూద్దాం! కార్తీక‌దీపం కొన‌సాగుతోంది.
 
Telugu News App ఏపీ, తెలంగాణకు సంబంధించిన లేటెస్ట్ అప్‌డేట్స్‌, జాతీయ, అంతర్జాతీయ, ఎడ్యుకేషన్, బిజినెస్, సినిమా, ఆధ్యాత్మికం, స్పోర్ట్స్, వైరల్ కథనాల కోసం తెలుగు సమయం యాప్‌ను డౌన్‌లోడ్ చేసుకోండి.